
    ประกาศองค์การบริหารส่วนตำบลตะแพน
เรื่อง    ขยายเวลาการดำเนินการตามพระราชบัญญัติภาษีที่ดินและสิ่งปลูกสร้าง ประจำปี พ.ศ.2565
………………………………….

		ด้วยสถานการณ์ระบาดของโรคติดเชื้อไวรัสโคโรนา 2019 (COVID-19)  ส่งผลให้เศรษฐกิจในภาพรวมของประเทศได้รับผลกระทบ เพื่อบรรเทาผลกระทบของประชาชนผู้เสียภาษีให้ผู้เสียภาษีมีเวลาชำระภาษีมากขึ้น รัฐมนตรีว่าการกระทรวงมหาดไทยจึงอาศัยมาตรา 14 วรรคสองแห่งพระราชบัญญัติภาษีที่ดินและสิ่งปลูกสร้าง พ.ศ.2562 เห็นชอบให้ขยายกำหนดเวลาดำเนินการของผู้มีหน้าที่ต้องปฏิบัติตามกำหนดเวลาในพระราชบัญญัติภาษีที่ดินและสิ่งปลูกสร้าง พ.ศ.2562  ตามหนังสือกระทรวงมหาดไทยด่วนที่สุด มท 0808.3/ว4437 ลงวันที่ 22 มิถุนายน 2565 เรื่อง การขยายกำหนดเวลาดำเนินการตามพระราชบัญญัติภาษีดินและสิ่งปลูกสร้าง พ.ศ.2562 ให้ขยายเวลาในการดำเนินการจัดเก็บภาษีที่ดินและสิ่งปลูกสร้าง ประจำปี พ.ศ. 2565 ออกไปเป็นการทั่วไปอีก 3 เดือน  ดังนี้ 
	   	
1. ขยายกำหนดเวลาของผู้เสียภาษีในการชำระภาษีตามแบบแจ้งการประเมินภาษี ตามมาตรา 46 แห่งพระราชบัญญัติภาษีที่ดินและสิ่งปลูกสร้าง พ.ศ.2562 จากเดิมในเดือนเมษายน 2565 เป็นภายในเดือนกรกฎาคม 2565 
2. ขยายกำหนดเวลาของผู้เสียภาษีในการผ่อนชำระภาษี ตามมาตรา 42 วรรคสองแห่งพระราชบัญญัติภาษีที่ดินและสิ่งปลูกสร้าง พ.ศ.2562 และข้อ 3 ของกฎกระทรวงการผ่อนชำระภาษีที่ดินและสิ่งปลูกสร้าง พ.ศ. 2562 ดังนี้ 
การผ่อนชำระภาษี
-  งวดที่ 1 จากเดิมภายในเดือนเมษายน 2565  เป็นภายในเดือนกรกฎาคม 2565
-  งวดที่ 2 จากเดิมภายในเดือนพฤษภาคม 2565 เป็นภายในเดือนสิงหาคม 2565
     -  งวดที่ 3 จากเดิมภายในเดือนมิถุนายน 2565   เป็นภายในเดือนกันยายน 2565
3. ขยายกำหนดเวลาขององค์กรปกครองส่วนท้องถิ่นในการมีหนังสือแจ้งเตือนผู้เสียภาษีที่มีภาษีค้างชำระ ตามมาตรา 641 แห่งพระราชบัญญัติภาษีที่ดินและสิ่งปลูกสร้าง พ.ศ.2562 จากเดิมภายในเดือนพฤษภาคม 2565 เป็นภายในเดือนสิงหาคม 2565
4. ขยายกำหนดเวลาองค์กรปกครองส่วนท้องถิ่นในการแจ้งรายการภาษีค้างชำระให้สำนักงานที่ดินหรือสำนักงานที่ดินสาขา ตามมาตรา 60 แห่งพระราชบัญญัติภาษีที่ดินและสิ่งปลูกสร้าง พ.ศ.2562 จากเดิมภายในเดือนมิถุนายน 2565 เป็นภายในเดือนกันยายน 2565

หากผู้เสียภาษีมีข้อสงสัยประการใด โปรดติดต่อที่ ฝ่ายจัดเก็บและพัฒนารายได้ กองคลังองค์การบริหารส่วนตำบลตะแพน หรือโทรศัพท์/โทรสารสอบถามที่หมายเลข 074-670018

		
จึงประกาศมาเพื่อทราบโดยทั่วกัน

			ประกาศ  ณ  วันที่   27   เดือน มิถุนายน พ.ศ.2565

